Foto: Agerpres

Rata finală de promovare la Bacalaureat, după contestații, este de 68,1%

Rata finală de promovare în prima sesiune a examenului de Bacalaureat este de 68,1%, informează un comunicat al Ministerului Educației și Cercetării Științifice (MENCS) transmis sâmbătă AGERPRES.

Elevii găsesc toate notele obţinute la examen, dar şi notele obţinute după contestaţie, pe site-ul bacalaureat. edu.ro.

După publicarea primelor rezultate, au fost depuse 44.399 de contestaţii, mai puţine faţă prima sesiune de anul trecut, când au fost înregistrate 50.491 de contestaţii, dar mai multe în raport cu datele din sesiunea iunie-iulie 2014, când au fost depuse 40.452 de contestaţii.

Din totalul celor 44.399 de contestaţii, cele mai multe vizează lucrări la proba scrisă de Limba şi literatura română - 18.466, potrivit MENCS.

La proba obligatorie a profilului au fost înregistrate 13.430 de contestaţii, iar la proba la alegere a profilului şi specializării, 12.032 de contestaţii.

Pentru proba scrisă la Limba şi literatura maternă au fost depuse 471 de contestaţii. În medie, au fost contestate 11 la sută din totalul lucrărilor elaborate la aceste probe.

Cele mai multe contestaţii au fost depuse în Capitală (5.279) şi în judeţele Iaşi (2.123) şi Argeş (1.732), iar cele mai puţine, în judeţele Covasna (334), Tulcea (343) şi Ilfov (377), arată MENCS.

Rata de promovare înregistrată de absolvenţii care au susţinut probele în prima sesiune a examenului naţional de Bacalaureat 2016 este de 66,7 la sută (cu 0,3 mai mare decât rata de promovare din aceeaşi sesiune a anului trecut).

Cele mai ridicate procente de promovare la examenul de Bacalaureat s-au înregistrat în judeţele Cluj (83,32 la sută), Bacău (79,91 la sută), Braşov (78,21 la sută) Sibiu (77,69 la sută) şi Galaţi (77,65 la sută), în timp ce în Ilfov, Teleorman şi Giurgiu, promovabilitatea a fost sub 50 la sută.